Fl-ewwel sitt xhur tas-sena l-ilmenti tal-pubbliku fir-rigward tas-servizz tat-trasport pubbliku li beda jiġi offrut minn kumpanija tal-Gvern naqsu b’53 fil-mija. Statistika li għandu f’idejh tvm.com.mt turi li l-bejgħ tal-biljetti żdied b’4% u b’aktar nies jagħżlu li jixtru l-biljett validu għal jum sħiħ milli għal dak ta’ sagħtejn. Dan wassal biex il-patronaġġ jiżdied b’9% meta mqabbel mal-istess perjodu s-sena li għaddiet. Mistoqsija dwar il-puntwalità fis-servizz, il-kumpanija Malta Public Transport Services (MPTSL) qalet li din tjiebet f’ħafna mir-rotot waqt li l-interruzzjonijiet  naqsu b’32% wara li l-manutenzjoni fuq il-karozzi qed issir b’frekwenza akbar. MPTSL qalet li waħda mir-raġunijiet li s-servizz tal-Arriva kien falla kien minħabba li ma kienx hemm biżżejjed karozzi tal-linja u kien hemm kwantità kbira ta’ karozzi bi ħsarat minħabba nuqqas ta’ manutenzjoni f’waqtha. Fil-preżent il-Gvern qed jikkunsidra l-aħjar offerta li hija sostanzjalment orħos minn dawk li kellu quddiemu fl-offerti li tressqu minn kumpaniji oħrajn fl-espressjoni ta’ interess. Dwar l-Arriva, kelliema għall-Ministeru għat-Trasport ċaħdet li kien il-Gvern li tefagħha ‘l barra. Spjegat li l-Gvern kellu sensiela ta’ laqgħat mad-diriġenti tal-kumpanija biex jara kif jista’ jtejjeb is-servizz tat-trasport pubbliku. Barra minn hekk, fakkret li meta dawn ġew ippreżentati bir-rotot il-ġodda, il-Gvern intalab is-somma ta’ €45 miljun biex dawn ikunu implimentati. Hija qalet li l-Gvern daħal għal responsabilta kbira mhux biss biex jassigura li s-servizz tat-trasport jibqa’ miexi u jitjieb iżda wkoll biex jassigura li ma jintilfux l-impjiegi tal-ħaddiema tal-Arriva. Dwar il-karozzi tal-linja l-ġodda li nkrew mill-Ingilterra, il-kelliema qalet li dawn kollha huma mgħammra b’sistema ta’ arja kkundizzjonata. Spjeat li numru żgħir ta’ vetturi tal-għamla Optare Solo twaħħlilhom unit ieħor ma’ li kellhom għax ma bdewx ilaħħqu mat-temperaturi f’Malta. Mistoqsija dwar in-nefqa li qed issir biex ikompli s-servizz, il-kelliema qalet li l-Gvern qed jonfoq ammont sostanzjali biex is-serivzz ikompli għaddej bla ma jiġu milquta n-nies u mingħajr ma jintilfu l-impjiegi li kienu f’riskju kbir. Madankollu qalet li parti minn dan l-ammont jagħmel tajjeb għas-sitwazzjoni li solva dan il-Gvern, meta Gvern preċedenti, kien qed jikser ir-regoli Ewropej billi kien qed jiddiskrimina bejn it-tariffi tal-Maltin u l-barranin, spejjeż li jammontaw għal aktar minn €5 miljuni u €7 miljun fis-sena.